ΓΡΑΠΤΗ ΕΡΩΤΗΣΗ E-2930/97 υποβολή: Florus Wijsenbeek (ELDR) προς την Επιτροπή (17 Σεπτεμβρίου 1997)

Θέμα: Υποψία για διαφθορά στους κόλπους της βελγικής χωροφυλακής

Γνωρίζει η Επιτροπή το γεγονός ότι αυξάνεται συνεχώς ο αριθμός των καταγγελιών σχετικά με τη συμπεριφορά των βελγικών αρχών σε ό,τι αφορά τον έλεγχο των οδικών μεταφορών ((Βλ. ερώτηση αριθ. Ε-2607/97 ));

Επιπλέον γνωρίζει η Επιτροπή ότι όταν οι αλλοδαποί κυρίως οδηγοί συλλαμβάνονται για ασήμαντες παραβάσεις, τα επιβαλλόμενα πρόστιμα είναι δυσανάλογα προς τις διαπιστωθείσες παραβάσεις και έχουν κυρίως ως αποτέλεσμα την άνιση μεταχείριση των ξένων μεταφορέων; Στο πλαίσιο αυτό, η εταιρεία Meijer από το Kruiningen καταγγέλλει ότι στις 28 Ιουνίου εε, επειδή το επιβληθέν πρόστιμο δεν ήταν δυνατόν να καταβληθεί σε ολλανδικό νόμισμα (αλλά ήταν δυνατόν να καταβληθεί σε ολλανδικό νόμισμα) ένα από τα οχήματά της ακινητοποιήθηκε και μεταφέρθηκε σε μάντρα της αστυνομίας, με αποτέλεσμα να υποστεί η επιχείρηση σημαντικές ζημιές 7 η επιχείρηση Leeuw του Hagestein, αναφέρει επίσης παρόμοιο συμβάν στο Βέλγιο τον τελευταίο Μάϊο.

Γνωρίζει η Επιτροπή ότι στο Βέλγιο και τη Γαλλία οι επιχειρήσεις ρυμούλκησης των οχημάτων καταβάλλουν ποσοστά στις υπηρεσίες καταστολής, λόγου χάρη στη χωροφυλακή;

Κρίνει η Επιτροπή ότι οι εν λόγω πρακτικές συμβιβάζονται με την αρχή της ίσης μεταχείρισης και ελεύθερης παροχής υπηρεσιών όπως απορρέει από το άρθρο 75 την οδηγία 88/599 ((ΕΕ L 325 της 29.11.1988 σελ. 55 ));

Είναι διατεθειμένη η Επιτροπή να έρθει σε επαφή με τις εθνικές αρχές προκειμένου να τεθεί τέρμα στις εν λόγω απαράδεκτες πρακτικές ((Βλ. την ερώτηση για την Ώρα των Ερωτήσεων του Απριλίου 1996 (αριθ. H-0082/96) συζητήσεις του Ευρωπαϊκού Κοινοβουλίου 4-480 ));

Εάν ναι με ποιόν τρόπο; Εάν όχι γιατί;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-2607/97 και E-2930/97 (17 Οκτωβρίου 1997)

Η Επιτροπή κατά καιρούς παραλαμβάνει καταγγελίες που αφορούν τον τρόπο κατά τον οποίο οι αρχές των διαφόρων κρατών μελών διενεργούν ελέγχους. Δεν έχει σημειωθεί εκθετική αύξηση των καταγγελιών που αφορούν τις βελγικές αρχές. Ωστόσο, η Επιτροπή έχει επίγνωση της σήμερα υπάρχουσας ανωμαλίας στον βελγικό νόμο, βάσει του οποίου οι μεταφορείς που δεν έχουν την έδρα τους στο Βέλγιο και δεν αποφασίζουν να καταβάλουν το καθορισμένο πρόστιμο επιτόπου, αλλά αντί γι' αυτό προτιμούν την παραπομπή της υπόθεσης στα δικαστήρια, υποχρεούνται να πληρώσουν υψηλότερο ποσό για κάθε παράβαση. Η Επιτροπή ζήτησε από τις βελγικές αρχές να την διαβεβαιώσουν επίσημα ότι έχουν ετοιμάσει τις αναγκαίες νομοθετικές τροποποιήσεις για να διορθωθεί η κατάσταση αυτή στο εγγύς μέλλον.

Σε διαφορετικό αλλά συνδεόμενο με τα ανωτέρω εγχείρημα, η Επιτροπή θα ζητήσει από όλα τα κράτη μέλη να της γνωστοποιήσουν λεπτομέρειες για τα συστήματα κυρώσεων που επικρατούν τώρα εκεί, και εξετάζει κατά πόσο ο τρόπος επιβολής του νόμου σε ορισμένα κράτη μέλη μεροληπτεί εις βάρος των μη υπηκόων του κράτους. Με την εξέταση αυτή θα συνεκτιμηθεί η σχετική απόφαση του Ευρωπαϊκού Δικαστηρίου (υπόθεση C-29/95, E. Pastoors). Εφόσον τα αποτελέσματα της υπόψη εργασίας δώσουν λαβή για ανησυχίες, η Επιτροπή θα αρχίσει συζητήσεις με τα οικεία κράτη μέλη προκειμένου να αντιμετωπισθεί το πρόβλημα.

Η Επιτροπή δεν διαθέτει στοιχεία για ύπαρξη ιδιαίτερων διακανονισμών, μέσα στο Βέλγιο ή στη Γαλλία, μεταξύ της χωροφυλακής και εταιρειών ρυμούλκησης οχημάτων, που να προκαλούν πιθανή σύγκρουση συμφερόντων. Διενεργήθηκε έρευνα σε διατυπωθέντα συγκεκριμένο ισχυρισμό, και οι βελγικές αρχές διαβεβαίωσαν έπειτα την Επιτροπή ότι δεν υφίστανται παράτυποι διακανονισμοί μεταξύ της χωροφυλακής και της εταιρείας ρυμούλκησης, έχουν δε εκδοθεί οδηγίες ώστε να κατοχυρώνεται η διεξαγωγή τακτικών ελέγχων για την ακολουθούμενη πρακτική επιβολής του νόμου.